ምስ ደወልኩ ኣልዒሎም፡ ሽዑ መን ከም ዝኾንኩ ሓቢረዮም። ካብ ኣዲስ ኣበባ ይድውል ከም ዘለኹ፤ ዝሰርሓሉ ትካልን ንምንታይ ከም ዝደወልኩን ብምሕባር፡ ኣብቲ ክልል ብዛዕባ ዝተፈጥረ ነገር መብርሂ ንኽህቡኒ ሓቲተዮም። ኣብ ባህርዳር ዝተወልዑ ጎንጽታት ከም ዘለዉን ጉድኣት ከም ዘጋጠመን ሓቢሮምኒ። 'ሓላፊ ቤት ጽሕፈት ፕረስ ሴክሬታሪያት ቀዳማይ ምኒስትር ዝኾኑ ኣይተ ንጉሱ ግን ፈተነ ዕልዋ መንግስቲ ዝብል መግለጺ ሂቦም ኣለዉ፡ ካባኹም ዝሰምዖ ዘለኹ ድማ ጎንጺ ዝብል'ዩ' ኢለዮም። "ዕልዋ መንግስቲ ዝበሃል ነገር የለን። ዕልዋ ኣብ ቁሸታት ዝኻየድ ኣይኮነን። ዕልዋ ክፍጸም ዝኽእል ኣብ ልዕሊ ማእከላይ መንግስቲ ጥራሕ'ዩ። እዚ ካብ ሓቂ ዝረሓቐ እዩ። ምናልባት እቲ ማእከላይ መንግስቲ ናብዚ ክልል ኢዱ ንምእታው ስለ ዝሓሰበ ከም ምኽንያት ዝፈጠሮ'ዩ ዝብል ግምት ኣለኒ" ኢሎምኒ። 'ዕልዋ መንግስቲ እንተዘይኮይኑ፡ እንታይ'ዩ ተፈጢሩ ዘሎ?'
